KLASA: UP/I-034-01/24-01/17

URBROJ: 711-02-02/05-2025-10

Zagreb, 4. ožujka 2025.

**TOMISLAV BULIĆ**

**gradonačelnik Grada Benkovca**

**Predmet: TOMISLAV BULIĆ, gradonačelnik Grada Benkovca**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, dana 4. ožujka 2025. odlučilo da u Vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je 8. veljače 2024. zaprimilo prijavu mogućeg sukoba interesa protiv obveznika Tomislava Bulića, gradonačelnika Grada Benkovca, u kojoj se ukazuje da je obveznik u imovinskoj kartici naveo manji iznos volonterske naknade u odnosu na onu koju prima za obnašanje dužnosti.

Člankom 3. stavkom 1. točkom 34. ZSSI-a je propisano da su župani, gradonačelnici, općinski načelnici i njihovi zamjenici obveznici tog Zakona.

Uvidom u Registar obveznika, kojega ustrojava i vodi Povjerenstvo, utvrđeno je da je obveznik Tomislav Bulić obnašao dužnost gradonačelnika Grada Benkovca u razdoblju od 31. svibnja 2017. do 6. lipnja 2021., kao i da trenutno obnaša istu dužnost počevši od 7. lipnja 2021.

Slijedom navedenog, Tomislav Bulić je obvezan povodom obnašanja navedene dužnosti postupati sukladno odredbama ZSSI-a.

Sukladno članku 10. stavku 4. ZSSI-a obveznici su dužni jednom godišnje podnijeti imovinsku karticu Povjerenstva do 31. siječnja tekuće godine za prethodnu godinu.

Sukladno odredbi članka 11. stavka 5. ZSSI-a obveznici su dužni prijaviti podatke o stečenoj imovini, a koja, između ostalog, obuhvaća i dohodak od nesamostalnog rada, dohodak od samostalne djelatnosti, dohodak od imovine i imovinskih prava, dohodak od kapitala i drugi dohodak, osim primitaka koji predstavljaju naknadu putnih i drugih troškova rada obveznika, partnera ili malodobne djece, sukladno posebnim propisima kojima je uređeno oporezivanje dohodaka.

Člankom 27. ZSSI-a propisano je da redovita provjera podataka iz podnesene imovinske kartice predstavlja provjeru podataka iz članaka 10. do 12. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s pribavljenim podacima od Ministarstva financija, Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju njega.

Povjerenstvo je u svrhu utvrđivanja činjenica iz svoje nadležnosti dopisom od 13. svibnja 2024. KLASA: UP/I-034-01/24-01/17, URBROJ: 711-02-01/05-2024-05, od Grada Benkovca zatražilo dostavu pregleda naknada za volontersko obnašanje dužnosti Tomislava Bulića, gradonačelnika Grada Benkovca, koje je imenovani obveznik primio od početka obnašanja navedene dužnosti 31. svibnja 2017. do dana traženja.

Grad Benkovac odgovorio je dopisom od 22. svibnja 2024. KLASA: 081-01/24-01/01, URBROJ: 2198-27-04-24-2, dostavljajući podatke o naknadama za volontersko obnašanje dužnosti gradonačelnika Grada Benkovca.

Kako je u provedenoj redovitoj provjeri, u predmetu Povjerenstva broj: RP-35/20, izvršena provjera prihoda obveznika od stupanja na dužnost 31. svibnja 2017. do kraja 2021. godine, u pogledu dostavljene dokumentacije izvršena je provjera podataka o prihodima na mjesečnoj razini u odnosu na imovinske kartice koje su podnesene kao godišnja obveza podnošenja za 2022. i 2023. godinu.

U postupku povjere utvrđeno je kako je obveznik u imovinskoj kartici od 23. listopada 2023. naznačio iznos mjesečnog prihoda od dužnosti u iznosu od 841,58 eura, dok je uvidom u dostavljenu dokumentaciju utvrđeno kako je obveznik, na godišnjoj razini gledano, ostvario u 2022. godini primitak u ukupnom iznosu od 76.267,56 kuna, odnosno 10.122,44 eura, a što bi na mjesečnoj razini iznosilo 843,54 eura, dakle što bi bilo unutar 10% razlike između iznosa naznačenog u imovinskoj kartici i ostvarenog prihoda prema dostavljenim podacima od poslodavca s naznačene osnove u navedenoj godini.

Nadalje, u imovinskoj kartici od 20. ožujka 2024. obveznik je naznačio iznos mjesečnog prihoda od dužnosti u iznosu od 937,45 eura, uz napomenu kako se navedeni iznos odnosi na prihod za veljaču 2024. S obzirom na činjenicu kako se podnesena imovinska kartica odnosi na stanje imovine za 2023. godinu, uvidom u dostavljenu dokumentaciju utvrđeno je kako je obveznik u 2023. godini ostvario primitak u ukupnom iznosu od 10.588,11 eura, što bi na mjesečnoj razini iznosilo 882,34 eura, a što je također unutar 10% razlike između iznosa naznačenog u imovinskoj kartici i ostvarenog prihoda prema dostavljenim podacima od poslodavca s naznačene osnove u naznačenoj godini, neovisno o činjenici navođenja primitka za 2024. godinu.

Slijedom iznesenog, usporedbom podataka o iznosima volonterskih primitaka za obnašanje dužnosti, prijavljenih u imovinskim karticama od 23. listopada 2023. i 20. ožujka 2024., s podacima o istim primicima obveznika za 2022. i 2023. godinu dostavljenim od tijela u kojem obveznik obnaša javnu dužnost nije utvrđeno bitno odstupanje iz kojeg bi proizlazio mogući nerazmjer.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Sukladno svemu navedenom, Povjerenstvo je utvrdilo da u ovoj pravnoj stvari ne postoje pretpostavke za pokretanje postupka protiv obveznika vezano za moguću povredu odredbi ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Tomislav Bulić, osobnom dostavom
2. Podnositelju prijave, na adresu iz prijave
3. Objava na internetskoj stranici Povjerenstva
4. Pismohrana